Broj: 711-I-1691-P-47/18-15-16

Zagreb, 29. listopada 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI) i članka 126. stavka 2. Zakona o općem upravnom postupku („Narodne novine“ broj 47/09., u daljnjem tekstu: ZUP) **u predmetu dužnosnice Nade Murganić, ministrice za demografiju, obitelj, mlade i socijalnu politiku**,na 26. sjednici održanoj dana 29. listopada 2018.g., donosi sljedeću:

**ODLUKU**

**Neće se obnoviti postupak za odlučivanje o sukobu interesa u predmetu broj: P-47/18 u kojem je Povjerenstvo donijelo odluku broj: 711-I-1369-P-47/18-02-8 od 12. listopada 2018.g. o nepokretanju postupka protiv dužnosnice Nade Murganić, ministrice za demografiju, obitelj, mlade i socijalnu politiku.**

Obrazloženje

Povjerenstvo je na 24. sjednici održanoj dana 12. listopada 2018.g. donijelo odluku da se postupak protiv dužnosnice Nade Murganić, ministrice za demografiju, obitelj, mlade i socijalnu politiku neće pokrenuti s obzirom da sadržaj zaprimljene prijave ne upućuje na moguću povredu odredbi ZSSI-a ili načela djelovanja u obnašanju javne dužnosti.

Povjerenstvo je sukladno članku 39. stavku 1. ZSSI-a o nepokretanju postupka izvijestilo podnositelja prijave koji je potom dana 23. listopada 2018.g. dostavio podnesak koji svojim sadržajem predstavlja zahtjev za obnovu postupka. Navedenu podnesak zaprimljen je pod brojem: 711-U-3033-P-47/18-03- 5.

Podnositelj prijave je nadalje dana 24. listopada 2018.g. podnio Povjerenstvu još dva podneska koja su zaprimljena pod brojevima: 711-U-3042-P-47/18-04-5 te 711-U-3046-P-47/18-05-5. Oba podneska predstavljaju dopunu prethodno podnesenog zahtjeva za obnovom postupka.

U zahtjevu za obnovu postupka i dopunama zahtjeva iznose se detalji vezani za pojedinačni slučaj izdvajanja djeteta iz obitelji te postupka koji se u odnosu na navedeno vodio pred nadležnim centrom za socijalnu skrb i nadležnim sudom te se upućuje na određena postupanja dužnosnice Nade Murganić koja bi po svojoj naravi predstavljala nedopušten utjecaj dužnosnice na tijek postupka.

Člankom 28. stavkom 1. ZSSI-a propisano je da je Povjerenstvo tijelo osnovano radi provedbe toga Zakona, a člankom 30. stavkom 1. alinejom 1. istog Zakona propisano je da je nadležnost Povjerenstva pokretanje postupaka sukoba interesa i donošenje odluka o tome je li određeno djelovanje ili propust dužnosnika predstavlja povredu odredbi toga Zakona.

Člankom 123. stavkom 1. ZUP-a propisano je da se obnova postupka u kojem je doneseno rješenje protiv kojeg se ne može izjaviti žalba može pokrenuti na zahtjev stranke ili po službenoj dužnosti u roku od tri godine od dana dostave rješenja stranci: 1. ako se sazna za nove činjenice ili stekne mogućnost da se upotrijebe novi dokazi koji bi, sami ili u vezi s već izvedenim i upotrijebljenim dokazima, mogli dovesti do drukčijeg rješenja da su te činjenice, odnosno dokazi bili izneseni, odnosno upotrijebljeni u prijašnjem postupku, 2. ako je rješenje povoljno za stranku doneseno na temelju neistinitih navoda stranke kojima je službena osoba dovedena u zabludu, 3. ako je rješenje donijela osoba koja nije bila ovlaštena za njegovo donošenje ili osoba koja je morala biti izuzeta, 4. ako kolegijalno tijelo koje je donijelo rješenje nije rješavalo u propisanom sastavu ili ako za rješenje nije glasovala propisana većina, 5. ako osobi koja je trebala sudjelovati u svojstvu stranke nije bila dana mogućnost sudjelovanja u postupku, 6. ako stranku nije zastupao zakonski zastupnik, i 7. ako osobi koja je sudjelovala u postupku nije bila dana mogućnost da se služi svojim jezikom ili pismom.

Člankom 123. stavkom 2. ZUP-a propisano je da se obnova postupka u kojem je doneseno rješenje protiv kojeg se ne može izjaviti žalba može pokrenuti na zahtjev stranke ili po službenoj dužnosti bez vremenskog ograničenja: 1. ako je rješenje doneseno na temelju lažne isprave ili lažnog iskaza svjedoka ili vještaka ili je posljedica kakvog kaznenog djela, 2. ako se rješenje temelji na presudi donesenoj u sudskom postupku, a ta je presuda pravomoćno ukinuta, i 3. ako se rješenje temelji na prethodnom pitanju, a nadležni sud ili javnopravno tijelo o tom je pitanju kasnije odlučilo u bitnim točkama drukčije. Stranka može tražiti obnovu postupka u roku od 30 dana od dana saznanja za razloge obnove ili od kad je stekla mogućnost upotrebe novih dokaza. U prijedlogu za obnovu postupka stranka je dužna učiniti vjerojatnim razloge zbog kojih traži obnovu postupka i da je prijedlog podnesen u zakonskom roku.

Člankom 126. stavkom 1. ZUP-a propisano je da kada nadležno tijelo primi prijedlog za obnovu postupka, dužno je ispitati je li prijedlog pravodoban i izjavljen od ovlaštene osobe te je li je okolnost na kojoj se prijedlog temelji učinjena vjerojatnom. Ako ti uvjeti nisu ispunjeni, nadležno tijelo odbacit će prijedlog rješenjem.

Ako su uvjeti za obnovu postupka ispunjeni, nadležno tijelo ispitat će mogu li okolnosti, odnosno dokazi koji se iznose kao razlog za obnovu dovesti do drukčijeg rješenja. Ako utvrdi da ne mogu, sukladno članku 126. stavku 2. ZUP-a, odbit će prijedlog rješenjem.

Povjerenstvo prvenstveno ističe da podnositelj prijave nema status stranke u postupku te stoga podnositelj prijave nije osoba ovlaštena za podnošenje zahtjeva za obnovu postupka u smislu članka 123. ZUP-a.

Povjerenstvo je međutim podneseni zahtjev za obnovu postupka i dopune istog uzelo u razmatranje kao vlastiti izvor saznanja o novim činjenicama ili dokazima koji bi eventualno mogli predstavljati temelj za donošenje rješenje o obnovi postupka po službenoj dužnosti te utvrdilo da u istom nisu navedene nove činjenice niti predloženi novi dokazi koji bi mogli dovesti do drugačijeg rješenja da su bili izneseni, odnosno upotrijebljeni u prijašnjem postupku.

Naime, Povjerenstvo iz gore navedenih podnesaka zaprimljenih 23. i 24. listopada 2018.g. nije steklo saznanja o konkretnim činjenicama i okolnostima koje bi ukazivale na moguću povredu odredaba ZSSI-a od strane dužnosnice Nade Murganić, odnosno iz kojih bi proizlazila sumnja da je dužnosnica Nada Murganić u obnašanju dužnosti ministrice za demografiju, obitelj, mlade i socijalnu skrb iskoristila javnu dužnost radi ostvarenja bilo kakvog privatnog interesa.

Povjerenstvo nadalje obrazlaže da je u sudskim postupcima strankama osigurana pravna zaštita njihovih prava i interesa podnošenjem pravnih lijekova sudovima višeg stupnja te da Povjerenstvo nije nadležno ispitivati zakonitost odluka donesenih u pojedinim sudskim procesima. Također, u slučaju sumnje na moguće počinjenje nekog od kaznenih djela, nadležna su tijela kaznenog progona.

Slijedom navedenog, Povjerenstvo utvrđuje kako nisu ispunjene pretpostavke za obnovu postupka u smislu članka 123. ZUP-a te je odlučeno kao u izreci ovog akta.

,

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Sukladno članku 127. stavku 2. ZUP-a protiv ove odluke Povjerenstva može se pokrenuti upravni spor.

Dostaviti:

1. Dužnosnica Nada Murganić, elektroničkom dostavom
2. Podnositelju prijave, e-mail
3. Objava na internetskoj stranici Povjerenstva
4. Pismohrana